b'\n_START_ARTICLE_\nBund Deutscher M\xc3\xa4del\n_START_PARAGRAPH_\nBund Deutscher M\xc3\xa4del (tysk for \xc2\xabTyske jenters forbund\xc2\xbb), ogs\xc3\xa5 skrevet Bund deutscher M\xc3\xa4del og kalt Der Bund Deutscher M\xc3\xa4del in der Hitlerjugend, forkortet BDM eller BdM, var en nasjonalsosialistisk masseorganisasjon for jenter mellom 14 og 18 \xc3\xa5r i det nazistiske Tyskland. Organisasjonen var bygd opp etter milit\xc3\xa6rt m\xc3\xb8nster med blant annet uniformering og gradinndeling av medlemmene, men uten v\xc3\xa5pentrening. Den var virksom fra 1930 til Tysklands nederlag i andre verdenskrig v\xc3\xa5ren 1945.\n_START_SECTION_\nHistorikk\n_START_PARAGRAPH_\nForl\xc3\xb8peren til Bund Deutscher M\xc3\xa4del ble dannet som Schwesternschaft der HJ (\xc2\xabHitlerjugends s\xc3\xb8sterskap\xc2\xbb) i desember 1928. I juli 1930 skiftet organisasjonen navn til Bund Deutscher M\xc3\xa4del (BDM), og i april 1931 ble Jungm\xc3\xa4delgruppe (JM) opprettet for jenter 10-14 \xc3\xa5r. 1. juni 1932 fikk BDM/JM status som selvstendig organisasjon i NSDAP, det tyske nasjonalsosialistiske partiet med Adolf Hitler som f\xc3\xb8rer, men innordnet i Hitlerjugend, som opprinnelig bare var for gutter, men som etterhvert omfattet flere barne- og ungdomsorganisasjoner._NEWLINE_Etter \xc2\xabLov om Hitlerjugend\xc2\xbb av 1. desember 1936 ble alle tyske ungdommer omfattet eller meldt inn i Hitlerjugend. Dermed ble medlemskap i BDM obligatorisk._NEWLINE_Organisasjonen arrangerte en rekke ungdomsaktiviteter, sports\xc3\xb8velser, konkurranser, utflukter og lignende. M\xc3\xa5let for organisasjonen var \xc3\xa5 oppdra ungdommen til \xc3\xa5 tenke nasjonalsosialistisk. Organisasjonen, som i sin helhet var ledet av kvinner, stod i tidlige \xc3\xa5r for et moderne kvinnebilde, der kvinnen var et sterkt og selvstendig medlem av samfunnet. Senere kom imidlertid typiske hussysler mer i forgrunnen, og organisasjonen vektla i st\xc3\xb8rre grad \xc3\xa5 utdanne jenter til \xc3\xa5 bli gode husm\xc3\xb8dre. De siste \xc3\xa5rene ble preget av Tysklands kamp og innsats under andre verdenskrig. Krigen krevde mennene til fronten og det ble stort behov for arbeidskraft i landet. Jentene skulle f\xc3\xb8rst og fremst bli gode hustruer og m\xc3\xb8dre for soldatene, men deltok i organisasjonens regi i hjelpefunksjoner p\xc3\xa5 lasaretter, g\xc3\xa5rder, sm\xc3\xa5fabrikker og kontorer, i innsamlingskampanjer og flere andre steder. Den eneste kampinnsatsen som ble tillatt for BDM-jentene, var i luftvernsforsvaret som FLAK-medhjelpere. Enkelte gikk likevel med i Volkssturm helt sist i krigen._NEWLINE_Etter Tysklands nederlag i andre verdenskrig, ble NSDAP sammen med sine avdelinger og deres tilknyttede organisasjoner erkl\xc3\xa6rt som kriminelle organisasjoner og forbudt av De alliertes kontrollr\xc3\xa5d 10. september 1945.\n_START_SECTION_\nLiknende organisasjoner i Norge\n_START_PARAGRAPH_\nEn tilsvarende nazistisk ungdomsorganisasjon for jenter i Norge var Gjentehirden som i likhet med Sm\xc3\xa5hirden, Guttehirden og Unghirden var underlagt NS Ungdomsfylking (NSUF).\n_START_SECTION_\nUniformer og flagg\n_START_PARAGRAPH_\n(en) Kategori:Bund Deutscher M\xc3\xa4del uniforms \xe2\x80\x93 bilder, video eller lyd p\xc3\xa5 Wikimedia Commons_NEWLINE_(en) Kategori:Bund Deutscher M\xc3\xa4del insignia \xe2\x80\x93 bilder, video eller lyd p\xc3\xa5 Wikimedia Commons_NEWLINE__NEWLINE_Nazistene bruk av uniformer og symboler i det gjennomorganiserte samfunnet, gjaldt ogs\xc3\xa5 BDM, og medlemmenes Bundestracht (\xc2\xabforbundsbunad\xc2\xbb) ble standardisert fra 1933. Jentene m\xc3\xa5tte kj\xc3\xb8pe uniformen selv, eventuelt sy den som best de kunne. Sommeruniformen besto av hvit, kort- eller langermet bluse, m\xc3\xb8rk marinebl\xc3\xa5tt skj\xc3\xb8rt med lukking p\xc3\xa5 venstre hofte samt svart halst\xc3\xb8rkle, et praktisk speiderskjerf kalt Fahrtentuch (\xc2\xabturt\xc3\xb8rkle\xc2\xbb), holdt sammen med en knyttet, brun l\xc3\xa6rhylse. Blusen kunne v\xc3\xa6re utstyrt med Hitlerjugends ruteformede hakekorsmerke p\xc3\xa5 venstre brystlomme og trekantmerke som viste hvilken gau (\xc2\xabdistrikt\xc2\xbb) medlemmene tilh\xc3\xb8rte, p\xc3\xa5 venstre overerme. P\xc3\xa5 f\xc3\xb8ttene hadde en hvite sokker og m\xc3\xb8rke sko. Unge jenter hadde ofte kortere skj\xc3\xb8rt enn de eldre og manglet belte. Om v\xc3\xa5ren og h\xc3\xb8sten bar en en kort, brun jakke (Kletterjacke eller Kletterweste, \xc2\xabklatrerjakke\xc2\xab), og om vinteren i tillegg en sid, brun, figursydd frakk, ofte en sivil variant. P\xc3\xa5 hodet bar jentene svart alpelue av ull, gjerne stilt p\xc3\xa5 skr\xc3\xa5 med pullen trukket ned mot den ene siden. I tillegg bar de varme str\xc3\xb8mper. Fra 1939 fikk lederne ogs\xc3\xa5 bl\xc3\xa5 bluser, frakker og hatter.'